קליאנדרה קליפורנית

קליאנדרה קליפורנית (שם מדעי: Calliandra californica Benth) מין שיח קטן ומדברי, לא קוצני, עליו ללא בלוטות ותפרחתו אדומה. מין זה נמנה עם משפחת הקטניות (Fabaceae Juss) ומוצאו במדבריות של באחה קליפורניה (Baja California), שהיא אחת מ־31 המדינות המרכיבות את מקסיקו, והיא המדינה המערבית והצפונית ביותר במקסיקו. 

בשנת 1990 הביאה הבוטנאית סימה קגן זרעים של קליאנדרה קליפורנית לישראל ומאז הוא משמש כצמח נוי חסכן במים ועמיד בחום ובקרה ופורח בישראל כל השנה. 

מין זה משויך לסוג קליאנדרה, שמונה 164 מינים של צמחים רב־שנתיים, בעיקר שיחים, שמרביתם גדלים בר באזורים הטרופים של אמריקה, אבל גם באזורים הסובטרופיים שלה. חלק מהמינים אוקלמו ותורבתו במדינות רבות באפריקה, למשל טנזניה, טוגו, אוגנדה, זימבבואה, קניה ורואנדה וכן באסיה, למשל בהודו, בבנגלדש ובדרום-מזרח סין.

מאפיינים 
שיח ירוק-עד, לא קוצני, ללא בלוטות בעלים, אינו סבוך (אוורירי) וגובהו 0.8 עד 2 מ' לעיתים רחוקות 0.5 מ'. 

הענפים מסתעפים מבסיס השיח, זקופים וגם משתפלים. הפטוטרות אורכם 2.5 מ"מ עד 10 מ"מ. הלוואים קטנים, מתייבשים ואינם נושרים במהרה.

העלים מסורגים, ולרוב ערוכים בצורה לוליינית על הגבעול אבל לא לכל אורכו. העלים מנוצים פעמיים, והם מורכבים מ-1 עד 3 זוגות של סעיפים, לעיתים רחוקות 4, וכל סעיף בעל 5 עד 12 עלעלים קטנים. בלילה נסגרים העלים המנוצים, דהיינו כל שורת עלעלים פונים פנימה לכיוון הציר. 

הפרחים, שכותרתם זעירות ומהן בולטים הרבה אבקנים ארוכים ואדומים, ערוכים בקרקפות כדוריות. הקרקפות יוצאות מחיק העלה (חיקיות), בודדות ולעיתים רחוקות בזוגות, ובעלי פטוטרות ארוכות. על פי רוב הקרקפות פונה מטה. בכל קרקפת 7 עד 13 פרחים, לעיתים רחוקות 5, שערוכים בשני דורים. המצעית והחפים של הקרקפת זעירים. 

הפרחים זעירים, דו-מיניים, נכונים, בעלי עטיף כפול (ניתן להבחין בגביע גם אם הוא זעיר), יושבים (ללא עוקץ) ובעלי שחלה עילית. עלי הגביע, עלי הכותרת והאבקנים מאוחים כל אחד לחוד מתחת לשחלה. 

הגביע דמוי פעמון, קרומי למחצה, ובעל 5 אונות קטנות ורדודות או חסרות. הכותרת בעלת 5 עלי הכותרת שמאוחים בבסיסם לצינור קצר והם נושרים כיחידה שלמה. 

השחלה עילית, קירחת בעת ההבשלה המינית, ומורכבת מעלה שחלה אחד. השליה שולית – הביציות ערוכות ומחוברות לאורך קו החיבור (תפר הבטן) של שולי עלה השחלה. במילים אחרות הביציות מחוברות לשולי עלה השחלה. 

עמוד העלי דקיק וכולו אדום בשונה מהאבקן.

האבקנים, שמספרם 17 עד 26, זקופים וארוכים ובולטים מאוד. כל זירי האבקנים  מפורדים ואדומים בחלקם העליון ומאוחים ולבנים בחלקם התחתון. אצל השיטה זירי האבקנים מפורדים גם בבסיסם ואלו בקליאנדרה ורודת קרקפות הזירים יוצרים עמוד אבקנים חלול. המאבקים מכוסים בעיקר בשערות בלוטיות. 

הפרי תרמיל זקוף שנישא על עוקץ ארוך וצבעו משתנה מירוק לחום. על פי רוב מתפתחים לא יותר משני תרמילים לקרקפת. התרמיל רחב, ישר, שטוח ודקיק, אורכו 4 עד 8.5 ס"מ ורוחבו 0.8 עד 1.1 ס"מ, בעל מקצועות בגבו (שוליו מעובים) ברוחב 1.2 עד  1.8 מ"מ (ולא דמוי-סרגל שטוח כאלביציה) וללא מחיצות. התרמיל מכיל 4 עד 7 זרעים לעיתים רחוקות 8. הקשוות עם בליטות רוחביות במקומות בהם מונחים הזרעים. קצהו חד וקשה וגם בסיסו מתחדד ומסתיים בעוקץ שאורכו 1 עד 3 ס"מ. הקליפה (הקשווה) גלדנית חומה-בהירה עד כהה מכוסה בפלומה לבנה וצפופה או קירחת.

בעת ההבשלה נפתח התרמיל על העץ לשתי קְשָׂווֹת מהקודקוד כלפי מטה לאורך שני השוליים, והן מתקשתות החוצה (בשונה מצחר כחלחל).

הזרעים חסרי אנדוספרם.

קליאנדרה קליפורנית בישראל 
בישראל קליאנדרה קליפורנית אינה שכיחה כשיח נוי למרות יתרונותיה. כצמח אוהב שמש וחצי צל, חסכן במים ואינו רגיש לקרה, והוא ירוק-עד ופורח במהלך כל השנה. והוא מתאים לגידול בשפלה ובהר וכצמח מדברי בנגב ובערבה. מין זה אוורירי אבל, קיטום קבוע של הענפים, מעודד צימוח רב יותר לאורך הענף. הגיזום (לחצי מטר גובה) בתקופת האביב ובשום אופן לא באמצע הקיץ. הריבוי ייעשה באמצעות זרעים שנאספו מתרמילי הפרי, כשהקשוות מתחילות להיפתח, ומונבטות במגש הנבטה.

תמונות של קליאנדרה קליפורנית

קישורים חיצוניים

הערות שוליים 

קטניות